**Informatīvais ziņojums**

**"Par 2019. gada 18.-19. jūlija neformālajā Eiropas Savienības Tieslietu un iekšlietu ministru padomē izskatāmajiem Tieslietu ministrijas kompetencē esošajiem jautājumiem"**

2019. gada 18.-19. jūlijā Helsinkos (Somija) notiks neformālā Eiropas Savienības (turpmāk – ES) Tieslietu un iekšlietu ministru padomes sanāksme.

2019. gada 20. jūnijā Eiropadomē tika pieņemta jauna ES Stratēģiskā programma 2019. - 2024. gadam[[1]](#footnote-1) (turpmāk – ES Stratēģiskā programma). Tieslietu un iekšlietu nozarē tiek sākts darbs pie ES Stratēģiskās programmas īstenošanas, tāpēc sanāksmes tieslietu sadaļā ministri ir aicināti diskutēt par šādiem darba kārtības jautājumiem:

1) tieslietu nākotne: tiesiskuma[[2]](#footnote-2) stiprināšana. Nacionālo tiesu sistēmu neatkarība, kvalitāte un efektivitāte, kā arī taisnīgas tiesas nozīme;

2) tieslietu nākotne: brīvības atņemšanas sods un tās alternatīvas;

3) civiltiesību attīstība un daudzpusējība.

1. **Tieslietu nākotne: tiesiskuma stiprināšana. Nacionālo tiesu sistēmu neatkarība, kvalitāte un efektivitāte, kā arī taisnīgas tiesas nozīme**

Pilsoņu un to brīvību aizsardzība ir prioritāte jaunajā ES Stratēģiskajā programmā. Kopējās vērtības valstu demokrātijas un sabiedrības modeļos ir Eiropas brīvības, drošības un labklājības pamats. Tiesiskums ikvienā demokrātijā ir galvenais garants vērtību aizsardzībai.

Tāpat tiesiskums ir ES pamatvērtība, kas ir nostiprināta Līguma par ES darbību 2. pantā. ES līgumi arī nosaka tiesisko aizsardzību kā tiesiskuma vērtības noteiktu izpausmi, kas uzsvērts arī ar ES Tiesas judikatūru. ES Tiesa ir apliecinājusi, ka nacionālās tiesas, piemērojot ES tiesības, darbojas kā ES tiesas. Līdz ar to nacionālās tiesas ir pirmās, kas nodrošina, ES tiesību un pienākumu, kas noteiktas ES tiesībās, efektīvu īstenošanu.

Vairākus gadus ES Vispārējo lietu padomes darba kārtībā ir bijis jautājums par tiesiskuma stiprināšanu. Somijas prezidentūra plāno turpināt darbu pie tiesiskuma jautājumiem un aicina arī tieslietu ministrus iesaistīties diskusijā. ES Tieslietu un iekšlietu padome jau ir noteikusi tiesiskuma svarīgumu ES tiesiskās sadarbības jomā, 2018. gada decembrī apstiprinot Padomes secinājumus par savstarpējo atzīšanu krimināllietās.[[3]](#footnote-3) Padomes secinājumos dalībvalstis aicinātas veicināt savstarpējo uzticēšanos starp dalībvalstu kompetentajām iestādēm, kas panākama pārliecinot, ka varas iestādes piemēro vienādu tiesību aizsardzības standartu visu dalībvalstu krimināltiesību sistēmās. Tāpat Padomes secinājumos norādīts, ka tiesības uz taisnīgu tiesu un tiesu iestāžu neatkarība ir būtisks priekšnoteikums efektīvai pamattiesību aizsardzībai. Somijas prezidentūra rosina, ka regulāras diskusijas starp tieslietu ministriem par tiesiskuma attīstību ES un nacionālā līmenī, kā arī ES Tiesas judikatūrā sniegtu papildus pievienoto vērtību esošajiem mehānismiem.

Papildus norādāms, ka tiesiskuma aizsardzība nacionālā un starptautiskā līmenī, kā arī vienlīdzīga tiesas pieejamība visiem, ir arī ilgtspējīgas attīstības mērķis Apvienoto Nāciju organizācijas (turpmāk – ANO) 2030 darba kārtībā. ANO ilgtspējīgas attīstības mērķu 2030 ieviešana būs viens no būtiskākajiem ES uzdevumiem turpmākajos gados.[[4]](#footnote-4)

Somijas prezidentūra savā diskusiju dokumentā ir identificējusi vairākus ES instrumentus, kas veicina kopīgu tiesiskuma kultūru dalībvalstīs.

* *Tiesiskās sadarbības tīkli un apmācības* - apmācības ir galvenais faktors, kas sekmē ES primāro un sekundāro tiesību, judikatūras standartu zināšanas, kā arī uzlabo piemērotāju zināšanas par tiesiskuma sistēmām visā Eiropā un veicina savstarpējo uzticēšanos un savstarpējās atzīšanas principa piemērošanu. Sadarbības tīkli darbojas kā platformas viedokļu un labās prakses apmaiņai praktiķu līmenī.
* *ES finansējums* - ES daudzgadu budžeta cikls 2021.-2027. gadam arī veicinās tieslietu jomas attīstību ar jauna Tiesiskuma, tiesību un vērtību fonda izveidi. Jaunā Tiesiskuma programma atvieglos un atbalstīs tiesisko sadarbību un tieslietu sistēmas efektivitāti, tādējādi sekmējot tiesiskumu. Papildus programma atbalstīs un veicinās apmācības, lai sekmētu kopīgu juridisko kultūru.
* *Eiropas Komisijas ikgadējie ziņojumi par tiesiskumu ES tai skaitā par nacionālo tieslietu sistēmu neatkarību, kvalitāti un efektivitāti* - ziņojumi vairāku rādītāju diapazonā vērtē nacionālās tieslietu sistēmas neatkarību, kvalitāti un efektivitāti, izmantojot arī Eiropas Padomes Tieslietu sistēmu efektivitātes komisijas datus. Ziņojums tiek papildināts ar valstu ziņojumiem Eiropas Semestra ietvaros. Eiropas Komisija savā ziņojumā par tiesiskuma turpmāku stiprināšanu š.g. aprīlī ir norādījusi uz plānu attīstīt tālāk Eiropas Komisijas ikgadējos ziņojumus par tiesiskumu ES un Eiropas Semestri.[[5]](#footnote-5)
* *Taisnīga tiesa un ES acquis par aizdomās turēto un apsūdzēto personu procesuālajām tiesībām.*

**Somijas prezidentūra aicina ministrus diskutēt par četriem jautājumiem:**

1. *Kā tieslietu ministri var vislabāk veicināt tiesiskuma stiprināšanu tieslietu jomā ES? Vai ministri, ņemot vērā savstarpējo uzticēšanos sadarbojoties krimināltiesību un civiltiesību jomā, piekristu diskutēt par tiesiskumu ES Tieslietu un iekšlietu padomē regulāri?*

Latvijas ieskatā, lai veicinātu sadarbību starp ES dalībvalstīm būtu jāturpina attīstīt praktiķu, tai skaitā valsts pārvaldes darbinieku, kas ikdienā strādā šajā jomā, apmācības programmas. Tāpat ir nepieciešama ieviesto tiesību instrumentu pārskatīšana un jaunu instrumentu izstrāde, kā arī praktiķu kontaktu dibināšana.

Latvija atbalsta regulāras diskusijas par tiesiskumu ES Tieslietu un iekšlietu padomē, lai apmainītos ar pieredzi un stiprinātu tiesiskuma ievērošanu ES ietvaros. Kopīgiem spēkiem ir jānodrošina ES Brīvības, drošības un tiesiskuma telpa.

1. *Kādi būtu galvenie diskusiju jautājumi tiesiskuma debatēs ES Tieslietu un iekšlietu padomē? Vai tie varētu iekļaut jaunākos ES Tiesas spriedumus saistībā ar tieslietu jomu (saistībā ar Eiropas aresta ordeni, tiesu varas neatkarību, cietumu stāvokli), korupciju, daloties ar labo praksi tiesu reformās?*

Latvija kopumā pozitīvi raugās uz iespēju debatēt par tiesiskuma jautājumiem ES Tieslietu un iekšlietu padomē. Diskusijas būtu jāveido kā pieredzes un labās prakses apmaiņas platforma. Diskusijas varētu notikt par ES Tiesā ierosinātajām lietām un uzdotajiem prejudiciālajiem jautājumiem – tādējādi tieslietu ministri varētu pārrunāt aktuālās lietas un jautājumus, kas uzdoti ES Tiesai, stadijā, kad dalībvalstis vēl var iesaistīties lietā un darīt zināmus ES Tiesai savus argumentus. Tāpat diskusijas ES Tieslietu un iekšlietu ministru padomē varētu notikt par tiem ES Tiesas spriedumiem, ar kuriem ir atcelts vai ierobežots kāds no ES pieņemtiem normatīvajiem aktiem (piemēram, saglabājamo datu tiesiskais regulējums).

1. *Kurus ES instrumentus tieslietu jomā Jūs uzskatāt par visefektīvākajiem, lai attīstītu kopējo Eiropas tiesiskuma kultūru? Vai instrumenti (tieslietu jomā) būtu jāattīsta tālāk un kādā veidā?*

Latvija uzskata, ka tiesiskuma stiprināšanai ES ir jāpiesaista ES finanšu instrumenti, tādējādi mērķtiecīgi un visaptveroši stiprinot tiesiskumu visā ES. Latvijaspieredzē ir divi efektīvi tiesiskuma stiprināšanas instrumenti - *Twinning* projekti un Eiropas Sociālo fondu (turpmāk - ESF) projekti.

*Twinning* projekti var tikt izmantoti, lai attīstītu mazāk attīstīto valstu spējas un izveidot pieredzes apmaiņas platformas, kā arī ievērojami stiprināt divpusējo un daudzpusējo sadarbību. Latvija pēdējos gados ir veiksmīgi īstenojusi *Twinning* projektus Ziemeļmaķedonijā, Moldovā un Ukrainā. Latvijas pieredzē tas ir ne tikai attīstījis mazāk attīstīto valstu spējas, bet arī izveidojis vai ievērojami stiprinājis savstarpējo sadarbību tieslietu sektorā.

ESF projekti periodā no 2014. līdz 2020. gadam Latvijā ir veicinājuši reformas tieslietu sektorā ar Latvijas tieslietu sistēmas izvērtējumu un tiesnešu, prokuroru, izmeklētāju un citu juridisko profesiju pārstāvju apmācībām. ESF atbalstītās apmācību programmas ir piesaistījušas augsti kvalificētus ekspertus ES tiesībās, kas ir turpinājis attīstīt zināšanas Latvijas tiesnešiem ES tiesību jomā, kā arī jomās par nelikumīgi iegūtu līdzekļu legalizācijas novēršanu un apkarošanu, ētiku un ES valodām. ESF projektu investīcijas Latvijas tieslietu sistēmā palielinās tiesu un tiesībaizsardzības iestāžu darbinieku kompetenci, lai veicinātu Latvijas komercvides uzlabojumus un sekmētu Eiropas tiesisko kultūru Latvijā.

Tieslietu jomā būtiski ir digitalizēt esošās procedūras, tādējādi tās padarot vēl pieejamākas visiem ES iedzīvotajiem un uzņēmējiem.

1. *Ar kādu labo praksi jūsu dalībvalsts vēlas dalīties ar citiem ministriem saistībā ar tiesiskumu tieslietu jomā?*

Latvija vēlas dalīties ar 2013. gadā Latvijā īstenoto kriminālsodu reformu, par kuru sīkāks ieskats ir ietverts pie informatīvā ziņojuma sadaļā *Tieslietu nākotne: Brīvības atņemšanas sods un tā alternatīvas*.

Vienlaicīgi darām zināmu, ka 2018. gadā Latvijā noslēdzās tiesu teritoriālā reforma. Tās mērķis bija sekmēt vienveidīgu tiesu praksi viena veida lietu izskatīšanā, nodrošināt tiesnešu specializāciju konkrētās kategoriju lietās, lietu sadales nejaušību, kā arī izlīdzināt tiesu noslodzi. Tāpat tika pieņemti grozījumi Tiesnešu disciplinārās atbildības likumā, kas paredz iespēju tiesnešu discplinārkolēģijai nosūtīt tiesnesi uz profesionālās darbības ārpuskārtas novērtēšanu. 2019. gada izskaņā tiek plānots pabeigt tiesneša amata kandidātu atlases procesa pārskatīšanu, kā arī notiek darbs pie tiesnešu imunitātes atcelšanas administratīvo pārkāpumu lietās.

Latvija uzskata, ka būtu lietderīgi ministru līmenī diskutēt par dalībvalstu aktualitātēm – risināmajiem jautājumiem un citu dalībvalstu pieredzi līdzīgos jautājumos. Piemēram, Latvijā šobrīd ir aktuāla ekonomisko lietu tiesas izveide un Latvija labprāt uzklausītu citu valstu pieredzi un pieeju specializēto tiesu izveidē.

1. **Tieslietu nākotne: Brīvības atņemšanas sods un tā alternatīvas**

Somijas prezidentūra aicina dalībvalstis turpināt iepriekšējās prezidentūras uzsāktās diskusijas par efektīvas tiesu varas iestāžu sadarbības nodrošināšanu krimināllietās, pārvarot savstarpējās atzīšanas šķēršļus, īpašu uzmanību pievēršot brīvības atņemšanas alternatīvu izmantošanai.

Ir saprotami, ka smagi noziegumi prasa atbilstošu reakciju un tad brīvības atņemšana ir nepieciešams instruments kriminālsodu sistēmā, taču brīvības atņemšana būtu jāpiemēro kā galējais līdzeklis un kriminālsoda piemērošanai būtu jābūt gan efektīvai, gan atbilstošai. Eiropas Komisija[[6]](#footnote-6) un Eiropas Parlaments[[7]](#footnote-7) norāda, lai veidotu savstarpēju uzticēšanos un attīstītu veiksmīgu dalībvalstu sadarbību, ir nepieciešams risināt jautājumus par apstākļu uzlabošanu brīvības atņemšanas vietās un alternatīvu sodu piemērošanu.

ES Padome 2018. gada decembra secinājumos par savstarpēju atzīšanu krimināllietās[[8]](#footnote-8), dalībvalstis mudina ieviest tiesību aktus, kas vajadzības gadījumā ļauj piemērot brīvības atņemšanai alternatīvus sodus, lai samazinātu ieslodzīto skaitu ieslodzījuma vietās, tādējādi veicinot sociālās rehabilitācijas mērķi un risinot jautājumu par to, ka savstarpējo uzticēšanos bieži kavē slikti ieslodzījuma apstākļi un pārapdzīvoto cietumu problēma.

ES Tieslietu un iekšlietu padomes sanāksmē 2019. gada jūnijā Padome pieņēma zināšanai prezidentvalsts ziņojumu[[9]](#footnote-9), kurā tika minēti vairāki jautājumi saistībā ar ieslodzījuma apstākļiem un to, kā tie ietekmē savstarpējās atzīšanas instrumentu izmantošanu. Tika izskatīti vairāki īstermiņa un ilgtermiņa risinājumi, kurus varētu izmantot, lai veidotu savstarpēju uzticēšanos un uzlabotu tiesu varas iestāžu sadarbību.

Neraugoties uz to, ka dalībvalstis ir atzinušas alternatīvo sodu nozīmi savstarpējās atzīšanas un savstarpējās uzticēšanās stiprināšanā, ir jāizvērtē iespējamie ieguvumi, ko sniedz brīvības atņemšanai alternatīvu plašāka izmantošana. Papildus tam, ka tiek rasts daļējs risinājums cietuma pārapdzīvotības problēmai un savstarpējas uzticēšanās trūkumam, ieslodzījuma alternatīvu izmantošanai var būt dažādi citi ieguvumi. Ilgtermiņa pētījumi[[10]](#footnote-10) liecina, ka cietumsoda alternatīvas, piemēram, brīvībā izciešami sodi, atvērta tipa cietumu izmantošana vai taisnīguma atjaunošana, ir sabiedrībai izdevīgas, piemēram, mazākas izmaksas cietumu uzturēšanai, labākas sociālās rehabilitācijas iespējas un attiecīgi mazāks recidīva līmenis.

Labās prakses piemēru apmaiņa starp ES dalībvalstīm apvienojumā ar citiem pasākumiem varētu veicināt savstarpējo uzticēšanos un arī kalpot kā līdzeklis dažu ar ieslodzījuma apstākļiem saistītu problēmu risināšanā.

Ņemot vērā minēto, Somijas prezidentūra aicina tieslietu ministrus diskutēt par šādiem jautājumiem:

1. *Kāda nozīme ir alternatīvajiem sodiem krimināltiesībās jūsu valstī un kāda ir labākā prakse, ar kuru jūs vēlētos dalīties ar citām ES dalībvalstīm*?

Latvijas Krimināllikumā ir noteikti vairāki brīvības atņemšanai alternatīvi sodu veidi – piespiedu darbs, naudas sods. Tāpat pastāv iespēja reālas brīvības atņemšanas vietā personai piemērot nosacītu brīvības atņemšanu, vai arī nosacīti to atbrīvot no kriminālatbildības. Savukārt, notiesājot ar reālu brīvības atņemšanu, pastāv iespēja personu nosacīti pirms termiņa atbrīvot no brīvības atņemšanas soda izciešanas, t.sk. ar elektronisko uzraudzību. Visas šīs iespējas tiek plaši izmantotas. Daudzas no šīm alternatīvām ir ieviestas ilgas krimināltiesību sistēmas reformas rezultātā, proti, sākot ar plašāku piespiedu darba piemērošanu 2004. gadā līdz elektroniskās uzraudzības ieviešanu 2015. gadā.

Kā labās prakses piemēru var minēt Krimināllikuma reformu. 2013. gada 1. aprīlī stājās spēkā grozījumi Krimināllikumā, kas konceptuāli mainīja kriminālsodu piemērošanu, padarot to efektīvāku. Arests tika aizstāts ar jaunu brīvības atņemšanas formu – īslaicīgu brīvības atņemšanu (īslaicīgs cietuma sods no 15 dienām līdz 3 mēnešiem). Naudas sodi un piespiedu darbi ir piemērojami par kriminālpārkāpumiem, mazāk smagiem noziegumiem un smagiem noziegumiem, par kuriem nav piemērojams brīvības atņemšanas sods ilgāk par 5 gadiem. Ieviestie grozījumi Krimināllikumā paredz, ka maksimāli ir jāizmanto brīvības atņemšanai alternatīvie sodi - naudas sods un piespiedu darbi. Bez tam Krimināllikuma grozījumos tika noteikti soda noteikšanas principi un kritēriji, lai novērstu tādu soda piemērošanu, kas neatbilst noziedzīgajam nodarījumam un veidotu vienotu tiesu praksi.

Pamatojoties uz šīm un citām reformām Latvijā, ieslodzīto skaits pēdējos gados ir samazinājies (no 7055 ieslodzītajiem 2009. gadā līdz 3452 ieslodzītajiem 2019. gada 1. jūlijā) un ir audzis probācijas klientu skaits (vairāk kā 18 000 probācijas klienti 2017. gadā). Šobrīd Latvijā nav cietumu pārapdzīvotības.

Latvijānotiek darbs pie likumprojekta "Grozījumi Krimināllikumā", kura mērķis ir turpināt kriminālsodu sistēmas attīstību, t.i., grozījumi paredz probācijas uzraudzību ieviest kā pamatsodu.

No starptautiskās sadarbības viedokļa Latvija norāda, ka ES ietvaros diezgan efektīvi tiek piemērots *Padomes 2008. gada 27. novembra Pamatlēmums 2008/947/TI par savstarpējas atzīšanas principa piemērošanu tādiem spriedumiem un probācijas lēmumiem, kuri paredzēti probācijas pasākumu un alternatīvu sankciju uzraudzībai*. Bet Latvijaiarī jānorāda, ka joprojām pastāv praktiskā rakstura problēmas, piemēram, dokumentu tulkojuma neesamība, lēna informācijas aprite par lūgumu izpildi, termiņu neievērošana, neprecīza formu aizpildīšana. Viss iepriekšminētais diezgan būtiski kavē nolēmumu izpildi. Kā rezultātā, lai uzlabotu sadarbību šajā jomā, būtu vērtīgi apsvērt ideju par praktiķu apmācību un rokasgrāmatu sagatavošanu ES līmenī.

1. *Vai jūs piekrītat, ka ir vajadzīgi ilgtermiņa centieni un kopīga ES dalībvalstu, Eiropas Komisijas un Eiropas Padomes apņemšanās, lai novērstu visus šķēršļus tiesiskajai sadarbībai krimināltiesībās? Vai jūs piekrītat, ka šajā kontekstā jāpievērš uzmanība alternatīvu sodu izmantošanai, jo tas varētu sniegt daļējus risinājumus problēmām, kas saistītas ar savstarpēju atzīšanu un cietumu pārapdzīvotību*?

Latvija atbalsta Somijas prezidentūras izvirzītos mērķus. Alternatīvie sodi nav vienīgais veids kā atrisināt problēmu, īpaša uzmanība ir jāpievērš, lai uzlabotu sadzīves apstākļus cietumos. Alternatīvā soda piemērošana ir jāattīsta tādā līmenī, kad persona, kura nav bīstama sabiedrībai, izcieš sodu sabiedrībā, tādējādi var novērst cietumu pārapdzīvotību. Latvijavēlas norādīt, ka ES līmenī tiek pieņemtas daudzas direktīvas, kurās ir paredzēti brīvības atņemšanas sodi ar pietiekami augstiem minimālajiem brīvības atņemšanas termiņiem. Šādai praksei ir jābūt īpaši pārdomātai. Brīvības atņemšanu, kā sodu, direktīvās var paredzēt tikai par smagiem noziegumiem. Latvija uzskata, ka būtu jārada piekļuve ES kopīgajiem fondiem, lai dalībvalstis varētu tos izmantot, lai atjaunotu savu tiesībaizsardzības sistēmas infrastruktūru un atbalstītu to finansēšanu.

1. *Kāda varētu būt ES loma, atbalstot dalībvalstu centienus samazināt cietumu pārapdzīvotību, jo īpaši koncentrējoties uz iespēju izpēti palielināt ieslodzījuma alternatīvu izmantošanu un neleģislatīvus pasākumus?*

ES loma ir veidot diskusijas starp dalībvalstīm, kam sekotu dalībvalstu pieņemto lēmumu ieviešana, labās prakses analizēšana un rīcības plānu izstrādes veicināšana.

1. **Civiltiesību attīstība un daudzpusējība**

ES savā jaunajā ES Stratēģiskajā programmā ir izvirzījusi mērķi būt par dzinējspēku multilaterālismam un globālai, uz noteikumiem balstītai starptautiskai kārtībai, nodrošinot atklātību, godīgumu un nepieciešamās reformas. Ir svarīgi, ka šajā globālajā kārtībā, kurā ir iesaistītas dažādu tiesību sistēmu un tiesu kultūru pārstāvošas valstis, šīs valstis spēj sadarboties un veicināt savstarpēju uzticēšanos. Daudzpusējie nolīgumi ar trešajām valstīm ir neaizstājami, lai nodrošinātu tiesisko noteiktību un tiesas pieejamību civiliem un komerciāliem strīdiem, kuros iesaistīti ES iedzīvotāji un uzņēmumi trešajās valstīs.

Pašreiz civiltiesiskā sadarbība ar trešajām valstīm tiek regulēta galvenokārt pamatojoties uz esošo daudzpusējo sadarbības sistēmu, kurā ES un starptautisko tiesisko kārtību ar trešajām valstīm civiltiesību jautājumos regulē galvenokārt trīs organizācijas – Hāgas Starptautisko privāttiesību konference (HCCH), ANO Starptautiskās tirdzniecības tiesību komitejas (UNCITRAL) un Starptautisko privāttiesību unifikācijas Institūts (UNIDROIT). ES visciešākā saikne ir ar HCCH, kuras dalībniece ES ir jau kopš 2007. gada. Tāpat ES arvien vairāk iesaistās UNICITRAL un dažos gadījumos arī UNIDROIT darbībā.

Kā vienu no efektīvākajiem daudzpusējās sadarbības instrumentiem civiltiesību jomā jāmin HCCH konvencijas, kas regulē bērnu aizsardzību, uzturlīdzekļus, bērnu nolaupīšanas jautājumus un tiesas izvēli. Konvencijās iekļautie vienotie noteikumi veido efektīvu aizsardzību, sistēmu sadarbībai un informācijas apmaiņai, vienlaikus nosakot valstu kompetentās iestādes un tiesību aktus, kas jāpiemēro katrā atsevišķā gadījumā. Kā sasniegums daudzpusējā civiltiesiskajā sadarbībā jāmin šī gada 2. jūlijā pabeigtais darbs pie Konvencijas par spriedumu atzīšanu un izpildi civillietās un komerclietās.

Somijas prezidentūras sagatavotajā diskusiju dokumentā ir iekļauti iespējami risinājumi, lai veicinātu daudzpusējo sadarbību:

* pienācīgi ir jāizmanto tie resursi, kas jau ir mūsu rīcībā, proti, ES jāturpina veicināt partnervalstu pievienošanos jau esošajām starptautiskajām konvencijām civiltiesību jomā, piemēram, 1980. gada 25. oktobra Hāgas [konvencijai par starptautiskās bērnu nolaupīšanas civiltiesiskajiem aspektiem](https://likumi.lv/ta/id/207662-konvencija-par-starptautiskas-bernu-nolaupisanas-civiltiesiskajiem-aspektiem)[[11]](#footnote-11), 1996. gada 19. oktobra Hāgas konvencijai par jurisdikciju, piemērojamiem tiesību aktiem, atzīšanu, izpildi un sadarbību attiecībā uz vecāku atbildību un bērnu aizsardzības pasākumiem[[12]](#footnote-12), 2007. gada 23. novembra Konvencijai par uzturlīdzekļu bērniem un cita veida ģimenes uzturēšanas līdzekļu pārrobežu piedziņu[[13]](#footnote-13) un tās protokolam par piemērojamiem tiesību aktiem un 2005. gada 30. jūnija Konvencijaipar tiesas izvēles līgumiem[[14]](#footnote-14), kā arī šo konvenciju efektīvu īstenošanu;
* ES slēgt starptautiskus nolīgumus arī jomās, kurās ES vēl nav ekskluzīvas kompetences. Praksē, tā vietā, lai pieņemtu tiesību aktus par konkrētu jautājumu, uz kuru vēl neattiecas ES tiesību akti, būtu efektīvāk panākt, lai visas dalībvalstis vai ES, ja iespējams, ratificētu konkrētu starptautisku nolīgumu. Pievienotā vērtība šādai pieejai būtu, ka tādējādi visas dalībvalstis piemērotu vienu un to pašu tiesisko regulējumu gan savstarpējās attiecībās, gan attiecībās ar nolīguma trešajām pusēm. Šādu pieeju varētu, piemēram, īstenot attiecībā uz 2000. gada 13. janvāra Konvenciju par pieaugušopersonu starptautiskoaizsardzību[[15]](#footnote-15).

Somijas prezidentūra aicina tieslietu ministrus diskutēt par šādiem jautājumiem:

1. *Ņemot vērā jauno stratēģisko programmu, vai jūs piekrītat, ka daudzpusēja pieeja civiltiesību un komerctiesību jomā ir vēlamais veids, kā uzlabot ES globālo ietekmi šajā jomā*?

Latvijapilnībā piekrīt tam, ka ES globālā ietekme civillietās un komerclietās būtu jāpaplašina un jāuzlabo ar daudzpusējo līgumu un sadarbības palīdzību, jo saprotami un atbilstoši piemērojami tiesību instrumenti rada iedzīvotājiem un uzņēmumiem tiesisko paļāvību.

1. *Kādus turpmākus pasākumus ES varētu veikt, lai veicinātu globālu, daudzpusēju civiltiesību un komerctiesību sistēmu, kas ir ES pilsoņu un uzņēmumu interesēs*?

Latvija novērtē Eiropas Komisijas darbu un ieguldījumu Konvencijas par spriedumu atzīšanu un izpildi civillietās un komerclietās izstrādāšanā. Latvija uzskata, ka būtu noderīgi arī, ja ES kļūtu par UNIDROIT dalībnieci. Vienlaikus Latvija ir piesardzīga attiecībā par jaunu instrumentu ieviešanu, jo ES ietvaros civillietās un komerclietās jau ir spēkā ievērojams apjoms normatīvā regulējuma. Ir nepieciešams strādāt pie jau esošā regulējuma vienotas piemērošanas praksē, veicinot tiesnešu un praktiķu apmācības. Tāpat Latvija ir starp tām dalībvalstīm, kas atbalsta digitālos risinājumus pārrobežu civillietās un komerclietās ES ietvaros, veicinot dokumentu apmaiņu un pierādījumu iegūšanu elektroniskā veidā.

1. *Kā ES varētu veicināt mazāk attīstīto valstu spēju veidošanu, lai civiltiesību jomā varētu izveidot uz līgumiem balstītas attiecības ar tām*?

Latvija uzskata, ka ļoti veiksmīgs veids, kā veicināt mazāk attīstītu valstu spēju veidošanu un radīt pieredzes apmaiņas platformas, kā arī ievērojami stiprināt divpusējo un daudzpusējo sadarbību ir *Twinning* projekti. Pateicoties šiem projektiem, mazāk attīstīto valstu iestādes sadarbojas un gūst pieredzi, pārņemot ES dalībvalstu pieredzi, harmonizējot savus normatīvos aktus ar ES un palīdzot atjaunot normatīvo aktu bāzi. Latvija pēdējos gados ir veiksmīgi īstenojusi *Twinning* projektus Maķedonijā, Moldovā, Ukrainā un praksē tā ir ne tikai veicinājusi mazāk attīstīto valstu spēju veidošanu, bet arī ievērojami nostiprinājusi savstarpējo sadarbību, kas nākotnē arī vecinātu līgumisko attiecību sekmīgāku nodibināšanu.

**Delegācija**

Delegācijas vadītājs: **Jānis Bordāns,** Ministru prezidenta biedrs, tieslietu ministrs.

Delegācijas dalībnieki: **Aldis Bukšs,** tieslietu ministra biroja vadītājs;

**Vineta Krutko,** Eiropas lietu departamenta direktore;

**Ilona Spure,** Ieslodzījuma vietu pārvaldes priekšniece.

Ministru prezidenta biedrs,

tieslietu ministrs Jānis Bordāns

1. Jaunā stratēģiskā programma 2019.–2024. gadam <https://www.consilium.europa.eu/media/39931/a-new-strategic-agenda-2019-2024-lv.pdf> [↑](#footnote-ref-1)
2. *Rule of law* [↑](#footnote-ref-2)
3. ST/15272/2018/INIT, OJ C 449, 13.12.2018, p. 6–9 [↑](#footnote-ref-3)
4. ST 8286/19 [↑](#footnote-ref-4)
5. COM (2019) 163 *final* [↑](#footnote-ref-5)
6. COM (2011) 327 *final*. [↑](#footnote-ref-6)
7. A8-0251/2017. [↑](#footnote-ref-7)
8. OJ C 449, 13.12.2018, p. 6. [↑](#footnote-ref-8)
9. 9728/19, *‘The way forward in the field of mutual recognition in criminal matters’* [↑](#footnote-ref-9)
10. *For example Andersen, L. H. and Andersen, S. H. Effect of electronic monitoring on social welfare dependence. Criminology and Public Policy*, 13(3) (2014). p. 1-31; *Andersen, S. H. Serving time or serving the community? Exploiting a policy reform to assess the causal effects of community service on income, social benefit dependency and recidivism. Journal of Quantitative Criminology*. 31(4) (2015), p. 537–563; *Bäckman, Olaf, Filipe Estrada and Anders Nilsson (2018). Locked Up and Locked Out? The Impact of Imprisonment on Labour Market Attachment. British Journal of Criminology*, 58, 1044-1065; *Klement, Christian. Comparing the effects of community service and imprisonment on reconviction: results from a quasi-experimental Danish study. Journal of Experimental Criminology* 11(2). *June* 2015. [↑](#footnote-ref-10)
11. <https://likumi.lv/doc.php?id=54891> [↑](#footnote-ref-11)
12. <https://likumi.lv/doc.php?id=67818> [↑](#footnote-ref-12)
13. <https://eur-lex.europa.eu/LexUriServ/LexUriServ.do?uri=OJ:L:2011:192:0051:0070:LV:PDF> [↑](#footnote-ref-13)
14. <https://assets.hcch.net/docs/3500b651-5082-45dc-b1ea-bd3767f429a6.pdf> [↑](#footnote-ref-14)
15. <https://likumi.lv/doc.php?id=294880> [↑](#footnote-ref-15)